CELEX: 32021R1340
Language: hu
Date: 2021-04-22 00:00:00
Title: A Bizottság (EU) 2021/1340 felhatalmazáson alapuló rendelete (2021. április 22.) a 2014/59/EU európai parlamenti és tanácsi irányelvnek a jogfelfüggesztő szanálási hatáskör elismerésére vonatkozó szerződéses feltételek tartalmát meghatározó szabályozástechnikai standardok tekintetében történő kiegészítéséről (EGT-vonatkozású szöveg)

2021.8.16.   
               
               
                  HU
               
               
                  Az Európai Unió Hivatalos Lapja
               
               
                  L 292/1
               
            
         A BIZOTTSÁG (EU) 2021/1340 FELHATALMAZÁSON ALAPULÓ RENDELETE
         (2021. április 22.)
         a 2014/59/EU európai parlamenti és tanácsi irányelvnek a jogfelfüggesztő szanálási hatáskör elismerésére vonatkozó szerződéses feltételek tartalmát meghatározó szabályozástechnikai standardok tekintetében történő kiegészítéséről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a hitelintézetek és befektetési vállalkozások helyreállítását és szanálását célzó keretrendszer létrehozásáról és a 82/891/EGK tanácsi irányelv, a 2001/24/EK, 2002/47/EK, 2004/25/EK, 2005/56/EK, 2007/36/EK, 2011/35/EU, 2012/30/EU és 2013/36/EU irányelv, valamint az 1093/2010/EU és a 648/2012/EU európai parlamenti és tanácsi rendelet módosításáról szóló, 2014. május 15-i 2014/59/EU európai parlamenti és tanácsi irányelvre (1), és különösen annak 71a. cikke (5) bekezdésének harmadik albekezdésére,
         mivel:
         
                     (1)
                  
                  
                     Az (EU) 2019/879 európai parlamenti és tanácsi irányelvvel (2) módosított 2014/59/EU irányelv bizonyos biztosítékokat vezetett be a szanálás hatékony végrehajtásának javítása érdekében a harmadik ország jogának hatálya alá tartozó pénzügyi szerződések tekintetében.
                  
               
                     (2)
                  
                  
                     A 2014/59/EU irányelv 71a. cikkének (1) bekezdése előírja az intézményeknek és szervezeteknek, hogy az általuk megkötött és harmadik ország jogának hatálya alá tartozó pénzügyi szerződésekbe olyan rendelkezéseket kell belefoglalniuk, amelyek elismerik a szanálási hatóságok jogfelfüggesztő szanálási hatáskörét.
                  
               
                     (3)
                  
                  
                     A szanálás hatékonyságának javítása érdekében a 2014/59/EU irányelv 68. cikke kimondja, hogy bizonyos válságmegelőzési intézkedések vagy válságkezelési intézkedések nem tekinthetők jogérvényesítési eljárásnak vagy fizetésképtelenségi eljárásnak. E cikk értelmében az említett intézkedések nem jogosíthatják fel a szerződő feleket arra, hogy bizonyos szerződéses jogokat kizárólag az említett intézkedések alkalmazásának eredményeként gyakoroljanak. Ezért a szerződéses feltételek tartalmába szükséges belefoglalni, hogy a felek elfogadják e követelmények rájuk nézve kötelező érvényét. Továbbá, a 2014/59/EU irányelv 33a., 69., 70. és 71. cikke értelmében a szanálási hatóságok korlátozott időre felfüggeszthetik a szanálás alatt álló, illetve bizonyos körülmények között a szanálás előtt álló intézménnyel vagy szervezettel kötött szerződés szerint fennálló fizetési vagy teljesítési kötelezettségeket, korlátozhatják a hitelbiztosítékok érvényesítését, és felfüggeszthetik a szerződő feleknek például a kötelezettségek lezárására, nettósítására, azok esedékességének előrehozására vagy a pénzügyi szerződések másmilyen felmondására irányuló jogát. Mivel előfordulhat, hogy a szanálási hatóságok ezen hatáskörei nem állnak fenn harmadik ország jogának hatálya alá tartozó pénzügyi szerződések vonatkozásában, azokat a pénzügyi szerződések feltételeiben kifejezetten el kell ismerni.
                  
               
                     (4)
                  
                  
                     A szanálás eredményességének biztosítása, valamint a tagállamok által elfogadott megközelítések következetességének előmozdítása, továbbá annak szavatolása érdekében, hogy a szanálási hatóságok, az intézmények és a szervezetek figyelembe vehessék a tagállamok jogrendszerei közötti, illetve az egy adott szerződéses formából vagy struktúrából eredő eltéréseket, helyénvaló meghatározni a szerződéses feltételek kötelező tartalmát. Az említett szerződéses feltételek tartalmának tükröznie kell az intézmények és szervezetek különböző üzleti modelljeit. Tekintettel azonban arra, hogy a nemzetközi ügyletekben a pénzügyi szerződések általában nem különböznek az intézmények vagy a szervezetek üzleti modelljei szerint, nem szükséges különböző tartalmakat meghatározni a szerződés elismerésre vonatkozó rendelkezéseit illetően.
                  
               
                     (5)
                  
                  
                     Ez a rendelet az Európai Bankhatóság (EBH) által a Bizottsághoz benyújtott szabályozástechnikai standardtervezeteken alapul.
                  
               
                     (6)
                  
                  
                     Az EBH nyilvános konzultációt folytatott az e rendelet alapját képező szabályozástechnikai standardtervezetekről, elemezte az azokkal kapcsolatos esetleges költségeket és hasznokat, továbbá kikérte az 1093/2010/EU európai parlamenti és tanácsi rendelet (3) 37. cikkével összhangban létrehozott banki érdekképviseleti csoport szakvéleményét,
                  
               ELFOGADTA EZT A RENDELETET:
         
            1. cikk
            A szerződéses feltételek tartalma
            A harmadik ország jogának hatálya alá tartozó és a 2014/59/EU irányelv 1. cikke (1) bekezdésének b), c) vagy d) pontjában említett intézmény vagy szervezet által kötött pénzügyi szerződés elismerésre vonatkozó szerződéses feltételei a következőket tartalmazzák:
            
                        (1)
                     
                     
                        A felek által annak elismerése és elfogadása, hogy a szanálási hatóság a szerződés vonatkozásában alkalmazhatja a szerződésből eredő jogoknak és kötelezettségeknek az alkalmazandó nemzeti jogba átültetett 2014/59/EU irányelv 33a., 69., 70. és 71. cikke szerinti felfüggesztésére vagy korlátozására vonatkozó hatásköröket, és hogy az alkalmazandó nemzeti jogba átültetett említett irányelv 68. cikkében meghatározott feltételek alkalmazandók.
                     
                  
                        (2)
                     
                     
                        A szanálási hatóságnak az alkalmazandó nemzeti jogba átültetett 2014/59/EU irányelv 33a., 69., 70. és 71. cikkében meghatározott hatásköreinek leírása vagy az azokra való hivatkozás, valamint az alkalmazandó nemzeti jogba átültetett 2014/59/EU irányelv 68. cikkében foglalt feltételek leírása vagy az azokra való hivatkozás.
                     
                  
                        (3)
                     
                     
                        A felek által annak elismerése és elfogadása, hogy:
                        
                                    a)
                                 
                                 
                                    a következő hatáskörök alkalmazásának joghatása rájuk nézve kötelező:
                                    
                                                —
                                             
                                             
                                                bármely fizetési vagy teljesítési kötelezettségnek az alkalmazandó nemzeti jogba átültetett 2014/59/EU irányelv 33a. cikke szerinti felfüggesztése,
                                             
                                          
                                                —
                                             
                                             
                                                bármely fizetési vagy teljesítési kötelezettségnek az alkalmazandó nemzeti jogba átültetett 2014/59/EU irányelv 69. cikke szerinti felfüggesztése,
                                             
                                          
                                                —
                                             
                                             
                                                a hitelbiztosítékok érvényesítésének az alkalmazandó nemzeti jogba átültetett 2014/59/EU irányelv 70. cikke szerinti korlátozása,
                                             
                                          
                                                —
                                             
                                             
                                                a szerződésben foglalt felmondási jognak az alkalmazandó nemzeti jogba átültetett 2014/59/EU irányelv 71. cikke szerinti felfüggesztése;
                                             
                                          
                              
                                    b)
                                 
                                 
                                    az alkalmazandó nemzeti jogba átültetett 2014/59/EU irányelv 68. cikkének rendelkezései kötelezik őket;
                                 
                              
                  
                        (4)
                     
                     
                        A felek által annak elismerése és elfogadása, hogy az elismerésre vonatkozó szerződéses feltételek a szerződő felek között a releváns megállapodás tárgyához kapcsolódóan kötött egyéb megállapodások, szabályok vagy megegyezések kizárására vonatkozó rendelkezések tekintetében kimerítő jellegűek.
                     
                  
         
            2. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. április 22-én.
            
               
                  a Bizottság részéről
               
               
                  elnök
               
               Ursula VON DER LEYEN
            
         
         
            (1)  HL L 173., 2014.6.12., 190. o.
         
         
            (2)  Az Európai Parlament és a Tanács (EU) 2019/879 irányelve (2019. május 20.) a hitelintézetek és a befektetési vállalkozások veszteségviselő és feltőkésítési képessége tekintetében a 2014/59/EU irányelv, valamint a 98/26/EK irányelv módosításáról (HL L 150., 2019.6.7., 296. o.).
         
            (3)  Az Európai Parlament és a Tanács 1093/2010/EU rendelete (2010. november 24.) az európai felügyeleti hatóság (Európai Bankhatóság) létrehozásáról, a 716/2009/EK határozat módosításáról és a 2009/78/EK bizottsági határozat hatályon kívül helyezéséről (HL L 331., 2010.12.15., 12. o.).